Man geskiet tydens hoewe-aanval in MuldersdriftArgieffoto Die polisie in Gauteng is op die spoor van verdagtes nadat ’n man Vrydagaand in die been tydens ’n aanval op ’n kleinhoewe in die omgewing van Muldersdrift geskiet is. Kapt. Mavela Masondo, woordvoerder van die polisie, het Saterdagoggend aan Maroela Media gesê die man het omstreeks 20:00 ’n geluid by die voordeur in die sitkamer gehoor waarna hy skielik vier gewapende verdagtes opgemerk het. Volgens Masondo is die man in sy been onder die knie geskiet waarna die verdagtes die huis ingestorm en geplunder het. Twee selfone, ’n televisie, ’n DVD-speler en ’n beursie is gebuit voordat die verdagtes op die vlug geslaan het. Die slagoffer is ná die voorval na ’n hospitaal geneem vir mediese behandeling, het Masondo gesê. Die polisie doen ’n beroep op mense om enige inligting wat kan lei tot die inhegtenisneming van verdagtes by die naaste polisiestasie of die Stop Misdaad-nommer by 08600 10111 aan te meld. ’n Saak van poging tot moord en huisroof word ondersoek.